Agri NK Fokus en Missie
Agri Noord-Kaap is daarop ingestel om, getrou aan sy missie, as organisasie deur dinamiese diens en geloofwaardige optrede die welvaart van sy lede volhoubaar te bevorder in harmonie met die omgewing en sy mense in afhanklikheid van die Hoër hand.
Dit word van georganiseerde landbou verwag om 'n toenemende belangrike rol te vervul. Die vernaamste skakel in die ketting, naamlik die landbouers op grondvlak sal die bepalende rol in dié verband speel en alles sal afhang van hulle ondersteuning en betrokkenheid.
Afgesien van kwantifiseerbare en nie-kwantifiseerbare voordele wat georganiseerde landbou beding, is daar velerlei ander redes waarom dit vir 'n landbouer noodsaaklik is om by georganiseerde landbou betrokke te raak waarvan die volgende sekerlik dié belangrikste is :-
Die hele struktuur van die georganiseerde landbou rus op die landbouer. Die landbouer op sy plaas en sy betrokkenheid by sy landbouvereniging, bedryfsorganisasie en landboubesigheid werk deur die distriksorganisasie en provinsiale landbou-unie(Agri NK) na AGRI SA op nasionale vlak. Dit bied aan elke landbouer die geleentheid vir deelname en bring ook verantwoordelikheid mee.
Die prosesse waardeur en die spoed waarteen die Regering besig is om veranderinge aan te bring ten opsigte van ons landbouers se grondregte, waterregte, belasting, bemarking, landboubesighede, internasionale handel, wet en orde, finansiering en arbeid vereis baie kundige insette en vaardige onderhandeling. Die landbouer as enkeling staan magteloos om enige positiewe rol te speel ten opsigte van sake wat hom raak. Hy het 'n organisasie nodig wat namens hom kan optree.
Die nuwe Regering is besig om elke wet te herskryf. Dit help nie jy as individu sit op die kantlyn en kritiseer nie, dan het jy nie 'n invloed op die wedstryd nie. Daarom moet daar 'n struktuur wees wat namens die landbou betrokke kan wees en het hy kundige mense nodig om namens hom te beding.
Sommige van die verandering kan positief en opbouend wees en andere kan uiters negatief op kommersiële landbou en individue inwerk. Selfs tot so 'n mate dat dit winsgewendheid van landbou intens kan beïnvloed of vernietig.
Georganiseerde landbou word deur alle sektore en veral deur die Regering van die dag erken as spreekbuis vir die landbougemeenskap. Daarom is dit noodsaaklik dat ons organisasie, soos wat tans die geval is, die meerderheid kommersiële landbouers verteenwoordig en dit is belangrik om ons ledetal nog verder uit te brei.
Ons organisasie kan tereg daarop aanspraak maak dat hy die spreekbuis vir die landbouers is.
Ons sal ons organisasie (dit sluit die hele spektrum in vanaf landbouverenigings tot provinsiale- en nasionale vlak) in staat moet stel om vir hom sterk, vreeslose en bekwame leiers aan te wys. Dit gaan ongelukkig gepaard met finansiële implikasies. Om 'n bevredigende diens te lewer is nie verniet nie. Ons het op provinsiale vlak 'n bekwame personeelkorps nodig om die administrasie aan die gang te hou. Ons kan nie van ons leiers verwag om uit eie sak landbousake te bedryf nie – dan gaan ons eenvoudig net nie bekwame landbouleiers tot ons beskikking hê nie. Dit is so dat baie sake ongelukkig nie net op landbouverenigingvlak hanteer en opgelos kan word nie – wat nog te sê om sekere beleidsake op plaasvlak te beredder. Daarom het ons 'n landbouvereniging, landbou-unie, provinsiale landbou-unie en Agri SA nodig.